
Vedtekter
for

Tynset Frivilligsentral
(vedtatt på styremøtet den 4. april 2011, sist endret ved styremøtet den 26. oktober 2017)
1. Stiftelsens navn
Stiftelsens navn er Tynset Frivilligsentral. Stiftelsen er en alminnelig stiftelse, jfr. Lov av 15. juni 2001 nr. 59 om stiftelser (stiftelsesloven) §§ 1 og 4.
2. Stiftelsens formål
Stiftelsen har som formål å drive Tynset Frivilligsentral i overensstemmelse med vedtatte målsettinger og utvalgte oppgaver i samsvar med de lover og regler som til enhver tid gjelder for alminnelige stiftelser. Vedtekter for Norges Frivilligsentraler og samarbeidsavtalen med Tynset Kommune gir også retningslinjer til Tynset frivilligsentral.
Tynset Frivilligsentral skal stimulere til økt lokal frivillighet gjennom mobilisering til aktiviteter som styrker det sosiale fellesskapet i sitt nærmiljø, samt avhjelpe individuelle behov. Stiftelsen skal således i hovedsak ha som funksjon å initiere, mobilisere og samordne lokal frivillig innsats. Den frivillige innsatsen skal være et tillegg til offentlig virksomhet og skal ikke erstatte eksisterende tiltak. Det skal legges vekt på et samspill mellom frivillig og offentlig innsats på områder som det er naturlig å samarbeide om. Videre skal det legges vekt på å rekruttere nye grupper av frivillige og ta vare på og oppmuntre de etablerte. Arbeidet skal legges til rette slik at ulike brukergrupper kan benytte seg av sentralens tilbud og lokaler. 
3. Målsetting
Tynset Frivilligsentral har som målsetting å stimulere enkeltpersoner og grupper i Tynset kommune til å delta aktivt i frivillige nærmiljøtjenester samt til å bruke sentralens frivillige tjenester ved å

· være en lokalt forankret møteplass

· være en pådriver og tilrettelegger for nye behovsorienterte frivillige tiltak

· være en ressurssentral for frivillig arbeid innen Tynset kommune

· utvikle gode samarbeidsmodeller mellom profesjonelle og frivillige aktører

· bidra til økt samarbeid mellom frivillige organisasjoner, lag, foreninger, menigheter, selvhjelpsgrupper mv.

· nå ut med informasjon om frivillig, sosialt arbeid

· være en pådriver for ledertrening og lederutvikling innen frivillige tjenester

4. Prinsipper for utvalg av oppgaver, deltagelse mv.
Behovsorientering
Stiftelsen skal prioritere initiativ til frivillige tiltak som det er klare behov for i kommunen. Både politikere, offentlig ansatte, organisasjoner, lag og foreninger samt grupper og privatpersoner kan bidra i definisjonen av slike behov.
Trygghet, deltagelse og tilhørighet
Det skal legges vekt på å skape trygghet og likeverd mellom den frivillige som yter innsats og brukeren som mottar hjelp/støtte. Videre skal stiftelsen bidra til å skape gode sosiale nettverkt ved at enkeltmennesker gjennom deltagelse i frivillige aktiviteter kan føle tilknytning og tilhørighet til sitt nærmiljø spesielt og kommunen generelt.
5. Grunnkapitalens størrelse
 Tynset Frivilligsentral skal ha en grunnkapital på kr 100 000,00 - etthundretusenkroner.

6. Styret
Tynset Frivilligsentral skal ikke ha andre organer enn styret. Styret kan oppnevne arbeidsutvalg, jfr. pkt. 7.
Stiftelsens styre skal ha 7 styremedlemmer. Styret skal ha leder og nestleder.
Tynset kommune skal utnevne 2 av styremedlemmene. Øvrige 5 styremedlemmer skal utnevnes av følgende organisasjoner (lag og foreninger):

· Tynset Rotaryklubb
· Tynset Pensjonistforening

· Tylldalen Bygdekvinnelag

· Tynset lag av LHL (Landsforeningen for hjerte- og lungesyke)

· Tynset Revmatikerforening

· Lions Club Tynset

Andre organisasjoner kan når som helst gå inn i Frivilligsentralens praktiske virksomhet, men vil først formelt kunne delta i utnevnelsen av styremedlemmer etter dette punkt når styret har gjort vedtak om det og etter at de er tilført under dette punkt gjennom formell vedtektsendring godkjent av styret.
Styremedlemmer tjenestegjør i 2 år, dog slik at 3 medlemmer skiftes ut etter første driftsår. Av de 3 som skal skiftes ut etter første driftsår skal 1 medlem valgt av Tynset kommune skiftes ut. Styremedlemmer kan ta gjenvalg. Et styremedlem skal bli stående i vervet inntil et nytt medlem er valgt, selv om tjenestetiden er utløpt. Hvis det foreligger særlig grunn, har et styremedlem rett til å tre tilbake før tjenestetiden er ute. Styret og den som har valgt styremedlemmet skal gis rimelig forhåndsvarsel.
Umyndige personer kan ikke velges som medlem av styret. Det samme gjelder personer som det har inntrådt slik hindring for som nevnt i konkursloven § 142, jfr. stiftelsesloven § 27 første ledd (konkurskarantene).

Styret konstituerer seg selv og velger leder og nestleder.
Styrets medlemmer mottar ingen godtgjørelse for sine verv.

Styret representerer stiftelsen utad og tegner dets foretak. Styret kan gi styremedlemmer, daglig leder eller andre navngitte ansatte rett til å tegne foretaket. Styret kan meddele prokura.

7. Arbeidsutvalg
Styret kan opprette et arbeidsutvalg bestående av styrets leder, to styremedlemmer samt daglig leder. Et slikt arbeidsutvalg er underlagt styret og rapporterer til styret.

8. Styrets myndighet og ansvar
Styret er stiftelsens øverste organ. Forvaltningen av stiftelsen hører under styret. Styret representerer stiftelsen utad.
Styret kan treffe beslutning når mer enn halvparten av styremedlemmene er til stede eller deltar i saksbehandlingen. Styret kan likevel ikke treffe beslutning uten at alle medlemmene av styret så vidt mulig er gitt anledning til å delta i behandling av saken. 
En beslutning av styret krever at flertallet av de styremedlemmer som deltar i behandlingen av en sak, har stemt for. Ved stemmelikhet gjelder det som møtelederen har stemt for. For endring av vedtekter kreves 2/3-dels flertall av et fulltallig styre.
Styret skal sørge for at stiftelsens formål ivaretas og at utdelinger foretas i samsvar med gjeldende lovgivning og vedtekter. Videre skal styret påse at stiftelsens regnskap og formuesforvaltning er gjenstand for betryggende kontroll, herunder ansvar for
· driften av stiftelsen, herunder dens økonomi
· utarbeidelse av årsmelding, at det føres regnskap for stiftelsen samt utarbeides årlige budsjetter

· utarbeidelse av stillingsinstrukser/stillingsbeskrivelser

· ansettelse av daglig leder og eventuelt annet nødvendig personale til å forestå driften av Frivilligsentralen

· foreta nødvendige valg av medlemmer til eventuelt arbeidsutvalg

· å påse at det føres protokoll fra styremøter som inneholder de vedtak og uttalelser som styret beslutter. Protokollen undertegnes av samtlige deltagende styremedlemmer i det påfølgende styremøte
· pliktig rapportering til offentlige myndigheter, herunder Stiftelsestilsynet
9. Daglig leder/forretningsfører
Tynset Frivilligsentral skal ha tilsatt daglig leder som skal forestå og lede stiftelsens virksomhet samt fungere som sekretær for styret, forberede saker for styret samt føre møteprotokoll. Daglig leder har både plikt og rett til å delta på stiftelsenes styremøter med tale- og forslagsrett.
Daglig leder skal ellers følge de retningslinjer som styret til enhver tid gir samt oppfylle den fastlagte instruks for stillingen, herunder påse at stiftelsens økonomiske disposisjoner er i henhold til gjeldende lovgivning, vedtekter og øvrige retningslinjer, medvirke til god økonomistyring samt at regnskap og formuesforvaltning er gjenstand for betryggende kontroll.
10. Regnskap
Stiftelsens regnskap skal følge kalenderåret og være avsluttet og revidert senest innen 30.juni påfølgende år. Tynset kommune fører regnskap for stiftelsen uten godtgjørelse og foretar utbetalinger etter anvisning fra stiftelsen.
11. Opphevelse av stiftelsen
Ved opphevelse av stiftelsen følges reglene i gjeldende stiftelseslov.
Kapitalen som måtte være igjen etter at kreditorenes krav er dekket i henhold til stiftelseslovens bestemmelser, brukes på en måte som samsvarer med stiftelsens formål eller et beslektet formål. Hvis dette ikke er mulig, skal kapitalen i stedet gå til et allmennyttig formål innen Tynset kommune.
12. Taushetsplikt
Styremedlemmer, ansatte og øvrige tjenesteutøvere skal bevare absolutt taushet om forhold av privat eller annen fortrolig karakter som de får kjennskap til under utøvelsen av sin innsats i og for stiftelsen.

13. Utfyllende regler
For forhold som ikke er regulert i disse vedtekter skal den til enhver tid gjeldende stiftelseslov med tilhørende forskrifter samt retningslinjer gitt av Landsforeningen for Frivilligsentralene legges til grunn.

